b'\n_START_ARTICLE_\nJoacim Eriksson\n_START_SECTION_\nSeuraura\n_START_PARAGRAPH_\nEricssonin kasvattajaseura on Hedesunda IF, mutta h\xc3\xa4n pelasi ensimm\xc3\xa4isen miesten pelins\xc3\xa4 Ruotsin I-divisioonan Valbo HC:ssa kaudella 2006\xe2\x80\x932007. Kaudella 2007\xe2\x80\x932008 Eriksson pelasi siell\xc3\xa4 kaksi ottelua, mutta suurimman osan kaudestaan h\xc3\xa4n pelasi Bryn\xc3\xa4s IF:n J20- ja J18-junioreissa. Eriksson j\xc3\xa4i J20 SuperElitin runkosarjassa viel\xc3\xa4 kakkosmaalivahdiksi Jacob Markstr\xc3\xb6mille, joka siirtyi kuitenkin loppukaudesta Bryn\xc3\xa4sin Elitserien-joukkueen vahvuuteen. Eriksson torjui J20 SuperElitin hopeaa kev\xc3\xa4\xc3\xa4ll\xc3\xa4 2008. Philadelphia Flyers varasi h\xc3\xa4net seitsem\xc3\xa4nnell\xc3\xa4 kierroksella 196. pelaajana NHL:n varaustilaisuudessa 2008._NEWLINE_Kaudella 2008\xe2\x80\x932009 Eriksson nousi Bryn\xc3\xa4sin J20-junioreiden p\xc3\xa4\xc3\xa4asialliseksi vastuunkantajaksi. H\xc3\xa4nell\xc3\xa4 oli koko J20 SuperElitin paras torjuntaprosentti (93%) ja p\xc3\xa4\xc3\xa4stettyjen maalien keskiarvo (1.99), kuten my\xc3\xb6s kev\xc3\xa4\xc3\xa4n 2009 pudotuspeleiss\xc3\xa4 (torjuntaprosentti 93,8 ja p\xc3\xa4\xc3\xa4stettyjen maalien keskiarvo 1.83). Eriksson torjui sarjan mestaruuden kev\xc3\xa4\xc3\xa4ll\xc3\xa4 2009. H\xc3\xa4n toimi kauden aikana my\xc3\xb6s Bryn\xc3\xa4sin luukkuvahtina 13 Elitserien-ottelussa. Kaudeksi 2009\xe2\x80\x932010 Eriksson siirtyi HockeyAllsvenskan-joukkue Leksands IF:\xc3\xa4\xc3\xa4n, jonka ykk\xc3\xb6smaalivahtina h\xc3\xa4n toimi. H\xc3\xa4n torjui 38 runkosarjaottelussa ja vei Leksandin Kvalserieniin saakka, mutta joukkue j\xc3\xa4i kuitenkin ilman sarjanousua._NEWLINE_Kaudeksi 2010\xe2\x80\x932011 Eriksson siirtyi Elitserien-joukkue Skellefte\xc3\xa5 AIK:hon kaksivuotisella sopimuksella. H\xc3\xa4n toimi ensimm\xc3\xa4isell\xc3\xa4 kaudellaan joukkueen p\xc3\xa4\xc3\xa4asiallisena kakkosmaalivahtina ja torjui 17 runkosarjaottelussa. Eriksson voitti Elitserien-hopeaa kev\xc3\xa4\xc3\xa4ll\xc3\xa4 2011. Seuraavalla kaudella 2011\xe2\x80\x932012 h\xc3\xa4n nousi Andreas Hadel\xc3\xb6vin ohi Skellefte\xc3\xa5n p\xc3\xa4\xc3\xa4asialliseksi ykk\xc3\xb6smaalivahdiksi ja torjui hopeaa. Tammikuussa 2012 Eriksson teki kaksivuotisen jatkosopimuksen joukkueen kanssa. Kauden 2012\xe2\x80\x932013 p\xc3\xa4\xc3\xa4tteeksi h\xc3\xa4n voitti Ruotsin-mestaruuden. Eriksson valittiin Ruotsin t\xc3\xa4hdist\xc3\xb6kent\xc3\xa4lliseen._NEWLINE_Kes\xc3\xa4kuussa 2013 Eriksson teki kaksivuotisen NHL-sopimuksen Vancouver Canucksin kanssa. H\xc3\xa4n pelasi kauden 2013\xe2\x80\x932014 l\xc3\xa4hes kokonaan AHL-joukkue Utica Cometsissa. Eriksson valittiin 26. tammikuuta 2014 liigan viikon pelaajaksi. H\xc3\xa4n pelasi kauden aikana ensimm\xc3\xa4isen ja toistaiseksi ainoan NHL-ottelunsa 15. tammikuuta 2014 vieraissa Anaheim Ducksia vastaan, kun Eriksson vaihdettiin maanmiehens\xc3\xa4 Eddie L\xc3\xa4ckin tilalle Canucksin maaliin ottelun toisessa er\xc3\xa4ss\xc3\xa4. H\xc3\xa4n torjui joukkueen 1\xe2\x80\x939-murskatappioon p\xc3\xa4\xc3\xa4ttyneess\xc3\xa4 ottelussa kaikkiaan kymmenen kertaa ja p\xc3\xa4\xc3\xa4sti kolme maalia. Kauden 2014\xe2\x80\x932015 Eriksson pelasi kokonaan Cometsissa, jonka kanssa h\xc3\xa4n eteni aina Calder Cup -finaaleihin saakka. Mestaruuden vei kuitenkin Manchester Monarchs otteluvoitoin 4\xe2\x80\x931._NEWLINE_Kaudeksi 2015\xe2\x80\x932016 Eriksson siirtyi vuoden mittaisella sopimuksella KHL:n latvialaisjoukkue Dinamo Riian paitaan. Kaudeksi 2016\xe2\x80\x932017 h\xc3\xa4n palasi kotimaahansa ja siirtyi kaksivuotisella sopimuksella V\xc3\xa4xj\xc3\xb6 Lakersiin. H\xc3\xa4n j\xc3\xa4tti joukkueen kuitenkin ensimm\xc3\xa4isen sopimuskauden j\xc3\xa4lkeen ja siirtyi kaudeksi 2017\xe2\x80\x932018 1+1-vuotisella sopimuksella Djurg\xc3\xa5rdens IF:\xc3\xa4\xc3\xa4n. Eriksson jakoi varsin tasaisesti torjuntavastuun Adam Reidebornin kanssa, jolle h\xc3\xa4n j\xc3\xa4i niukasti kakkosmaalivahdiksi, kev\xc3\xa4tkaudella osaksi my\xc3\xb6s vammojen vuoksi. Huhtikuussa 2018 Djurg\xc3\xa5rden ilmoitti j\xc3\xa4tt\xc3\xa4v\xc3\xa4ns\xc3\xa4 k\xc3\xa4ytt\xc3\xa4m\xc3\xa4tt\xc3\xa4 Erikssonin sopimuksessa olleen option._NEWLINE_Eriksson palasi kaudeksi 2018\xe2\x80\x932019 kaksivuotisella sopimuksella h\xc3\xa4nen junioriuraltaan tuttuun Bryn\xc3\xa4s IF:\xc3\xa4\xc3\xa4n. Eriksson loukkasi kuitenkin polvensa jo kes\xc3\xa4harjoitusten aikana ja h\xc3\xa4nen todettiin olevan sivussa kauden alkuun asti. Erikssonin loukkaantumisen my\xc3\xb6t\xc3\xa4 Bryn\xc3\xa4s t\xc3\xa4ydensi maalivahtiosastoaan koko kauden kattavalla sopimuksella Tomi Karhusella.'